Tampellaan on tulossa brittityylinen ravintola – Tältä se voisi näyttää kadun suuntaan

Yrittäjät ovat visioineet ravintolan katunäkymän tällaiseksi. Katso isompi kuva

Marjo Rämö

– Seinän muoto on kuin brittipubissa. Tämä ei kaipaa kuin vihreää maalia, Tampereen Komediateatterin johtaja Panu Raipia visioi 1980-luvulla rakennetun talon kivijalassa.

Raipia on suunnitellut yhdessä sisarensa Loretta Pietilän ja hänen miehensä Simo Pietilän kanssa englantilaistyyppisen olut- ja viiniravintolan Lapintielle. Ravintola sijoittuu samaan paikkaan, jossa oli vuosikymmenten ajan polkupyöräliike.

Kun Sportax muutti vappuna keskustasta, Raipia iski liiketilaan kiinni. Nyt kivijalassa on meneillään iso remontti, jonka pitäisi valmistua kesäkuun ensimmäisellä viikolla. Eniten työtä teettää äänieristyksen rakentaminen ja ilmastoinnin tuominen tilaan.

– Ravintola avataan heti, kun remontti valmistuu ja kaikki lupa-asiat saadaan kuntoon. Toiveena on, että avajaiset ajoittuvat Tampereen Komediateatterin kesäteatterikauden alkuun, joka on 7. kesäkuuta.

Yrittäjät toivovat, että ravintola voisi näyttää brittityyliseltä myös kadun puolelle.

Raipia ehti haaveilla ravintolasta jo pitempään.

– Jokaista teatteria vastapäätä on oltava pubi, jonne voi tehdä treffit ennen näytöstä tai mennä jatkoille. Nyt saamme vihdoin toteutettua puuttuvan palan.

Uuden ravintolan nimeksi tulee Sisko ja sen Veli. Ravintola keskittyy pääasiassa olut- ja viinivalikoimaan.

– Meille ei tule keittiötä, vaan pelkästään pieniä naposteltavia, joita ei tehdä täällä, Loretta Pietilä kertoo.

Ravintolaan on tulossa myös valikoima laadukkaita alkoholittomia oluita.

– Niiden kysyntä kasvaa kovaa vauhtia.

Ravintola on Tampellan alueen ensimmäinen ravintola, joka keskittyy vain juomiin.

– Täällä on jo muutamia ruokaravintoloita, mutta olohuone on puuttunut.

Ravintolaan on tulossa noin sata asiakaspaikkaa. Sisälle rakennetaan pieni esiintymislava, johon mahtuu esimerkiksi koomikko esiintymään tai trubaduuri laulamaan.

– Tästä ei tule siis mikään rokkibaari, vaan olohuone aikuiseen makuun. Tunnelmaltaan tästä tulee juuri sellainen brittityylinen pubi, jollaisessa tykkään itse istua, kun käyn Lontoossa, Raipia kertoo.

Sisko ja sen Veli -ravintola sijoittuu Lapintiellä sijaitsevanrakennuksen kivijalkaan:

Yrittäjien toiveena on ravintola, joka näyttäisi kadun suuntaan tältä: